Soutkaaskoek ‘só verkeerd, dis reg’Die omstrede soutkaaskoek. (Foto: Pleesecakes/Instagram) Sosiale media is behoorlik aan die gons nadat Pleesecakes, ŉ kaaskoekbakkery in Brittanje, foto’s van sy soutkaaskoek op Instagram gedeel het. Dié omstrede kaaskoek bestaan uit ŉ cheddar-, hawermout- en tiemiebasis, terwyl die souterige kaaskoekvulsel gemaak is van vars tiemie en salie. Dit word met ŉ soet gekaramelliseerde uie-blatjang, ŉ stapel worsies toegedraai in spek, en vars takkies tiemie en roosmaryn vir versiering afgerond. ŉ Woordvoerder van Pleesecakes het die kaaskoek beskryf as ŉ uitstekende alternatief vir die standaard kaasbord. Hoewel daar nog nie konsensus is oor die eetbaarheid van hierdie kaaskoek nie, is talle Pleesecakes-klante oorgehaal om dit te proe. Een sosialemediagebruiker het gesê die kaaskoek is “só verkeerd, dis reg”. ŉ Ander gebruiker het gesê dit klink hemels. “Toe ek dit die eerste keer sien het ek gedink dit is so verkeerd, maar hoe meer ek daarna kyk… mmm ja, sny maar vir my ŉ stukkie.” Die koek lewer tussen 10 en 12 porsies en sal jou £38 (sowat R780) uit die sak jaag. (Foto: Pleesecakes/Instagram)